BMWs nye elektriske motorcykel kræver ikke hjelm

Forestil dig en motorcykel, du kan trille afsted på uden hjelm, uden tungt lædertøj – og stadig føle dig sikker. Det er præcis, hvad BMW hat tænkt med BMW Motorrad Vision CE, der vises frem på IAA Mobility i München i næste uge.

Den nye elektriske tohjuler tager arven op fra den gamle BMW C1-scooter, som tilbage i år 2000 chokerede motorcykelverdenen med sin kabine og sikkerhedssele. Nu genopfinder BMW konceptet i en ultramoderne version: et åbent beskyttelsesbur i let kompositmetal, kombineret med sele og en særlig sædeopbygning. Resultatet? En tohjuler, hvor du ifølge BMW ikke behøver at pakke dig ind i tunge sikkerhedsdragter for at være tryg.

Udover det opsigtsvækkende design kan Vision CE noget, som får selv garvede motorcyklister til at spærre øjnene op: den kan nemlig holde balancen selv, når den står stille. Farvel til vaklende stoplys-manøvrer og fumlen med fødderne.

BMW Motorrad Vision CE kan holde balancen selv, når den holder stille.

El på BMW’s måde

BMW har allerede erfaring med elektriske scootere – CE 04 og CE 02 har vist, at tyskerne kan kombinere futuristisk design med praktisk eldrift. Vision CE er næste skridt, og hvor de andre modeller primært er klassiske scootere, er denne maskine mere et kig ind i fremtidens urbane mobilitet: let, åben og uden de sædvanlige begrænsninger.

Det lyder paradoksalt: at spænde sig fast for at føle sig fri. Men det er netop BMW’s pointe. Burdesignet skal give sikkerhed, så du kan køre uden hjelm og uden at svede i motorcykelgear. Det er en køreoplevelse, der ligger et sted mellem scooter og bil – og som BMW håber vil tiltale folk, der normalt holder sig langt væk fra motorcykler.

Et blik i “kabinen”.

Hvornår kan du køre den?

Vision CE er stadig kun et koncept, og BMW holder kortene tæt til kroppen, når det gælder om en egentlig produktionsmodel. Men præsentationen i München er ikke kun et designstudie. Det er et tydeligt signal om, at BMW vil gøre tohjulet elektrisk mobilitet til noget mere tilgængeligt – og langt mere afslappet – end vi kender det i dag.

BMWs nye elektriske motorcykel kræver ikke hjelm